钦定古今图书集成/理学汇编/学行典/第273卷 > 《为竟陵王与隐士刘虬书》王融
## 钦定古今图书集成/理学汇编/学行典/第273卷 > 《为竟陵王与隐士刘虬书》王融

玉烛登年，金商在律，炎凉始贸，动静惟安，勤味道腴幸遵雅尚，岂不乐哉，仆诚幸甚。百姓一心，众生不疾，
比屋可封，将又何求？但良书独拥，善谈无析，愿言之
子，实痗我心。所以不远千里，尺书道意。自淳清既辨，
浇漓代袭，隐显之术参差，默语之徒纷互，或饰智以
惊愚，或激情以悟俗，或秽己以暗通，或谬歌以明道，
“屠羊驵马，未足磷其坚；佯狂如愚，岂能淄其白。”官楚
蕃魏，人外之气逾邈；入汉游梁，区中之韵弥少。及推
其轻重，品其得失，则渊怀洞赏，宁或符之。仆夙养闲
襟，常慕出概，迹尘珪组，心逸江湖，末面自亲，闻风如
旧，而回驾之念徒轸，式闾之礼无阶，固已伫轴深衷，
倾筐遐路者矣。君矫然独远，确乎难“拔。素志与白云
同悠，高情与青松共爽。”宣习质文，缁林枯而重。䓲昭
辨空有，连河壅而复滔。所谓忘言之人，可论天人之
际，岂能凤举鹤翻，有心仪群，高逾爱海，比策禅衢，沾
濠射之冥游，屈祇鹫之法侣，阐三乘于穷子，发二谛
于困蒙，有是因也，何其畅欤！今皇风具穆，至道弘被，
四海不溢，五岳无尘。胶序肇修，经法敷广，人贱玑璜，
家习礼让。樵苏必时，郊林全郁，罿网有节，鳞羽偕翔。
至于层山绝涧，还带畿畎，膏田沃野，亘望庑躔，信可
招隐沦，栖集胜寄。故文举筑室治城之阿，次宗植援
西山之趾，葛洪考槃于海岫，释远肥遁于锺幽，每践
其遗踪，辄深九原之叹，若高步可迁，复何怀乎四子，
昔仲尼之见伯雪，师利之往维摩，岂不知相忘之道
哉？谅有以也。未叙之间，为道自爱。一二，令凌琚之口
具。